b"\n_START_ARTICLE_\nL\xc3\xbacia Moniz\n_START_SECTION_\nBakgrunn\n_START_PARAGRAPH_\nAna L\xc3\xbacia Pereira Moniz ble f\xc3\xb8dt i Lisboa i Portugal. Hun er datter av to musikere \xe2\x80\x93 dirgenten Carlos Alberto Moniz og Maria do Amparo. Moniz' musikalske karriere begynte allerede som barn ved Saint Cecilia musikkakademi i hjembyen. _NEWLINE_Hun dro senere som utvekslingsstudent til Minnesota i USA. Hun gikk ved Eden Prairie High School og ble med i skolens konsertkor og deltok i flere av skolens teaterproduksjoner._NEWLINE_Moniz var relativt ukjent i Portugal inntil til hun deltok i Festival da Can\xc3\xa7\xc3\xa3o \xe2\x80\x93\xc2\xa0Portugals svar p\xc3\xa5 Melodi Grand Prix \xe2\x80\x93\xc2\xa0som 19-\xc3\xa5ring i 1996. Hun deltok med sangen \xc2\xabO meu cora\xc3\xa7\xc3\xa3o n\xc3\xa3o tem cor\xc2\xbb (norsk: mitt hjerte har ingen farge) og vant overraskende finalen 7. mars 1996. Dermed ble hun Portugals representant i Eurovision Song Contest 1996 i Oslo 18. mai samme \xc3\xa5r. Der kom hun p\xc3\xa5 en sjetteplass \xe2\x80\x93\xc2\xa0landets beste plassering fra debuten i 1964 og fram til Salvador Sobral vant med \xc2\xabAmar pelos dois\xc2\xbb i 2017. Den norske juryen ga henne 12 poeng.\n_START_SECTION_\nTv og film\n_START_PARAGRAPH_\nI 1997 begynte Moniz med tv-roller i portugisiske s\xc3\xa5peoperaer, og i 2003 ble hun internasjonalt kjent da hun spilte hushjelpen Aur\xc3\xa9lia i filmen Love Actually. I filmen snakker karakteren hennes bare portugisisk og forelsker seg i Colin Firths karakter, som bare snakker engelsk. _NEWLINE_Moniz gjorde en reprise av rollen fra Love Actually i en kortfilm, spesialprodusert for den britiske tv-aksjonen Red Nose Day i mars 2017. Hun spiller ogs\xc3\xa5 fremdeles roller i flere s\xc3\xa5peserier, mest nylig i Espelho d'\xc3\x81gua som sendes 2017\xe2\x80\x932018. Hun har dubbet i en rekke tegnefilmer og spillefilmer, og hun har ogs\xc3\xa5 skrevet flere b\xc3\xb8ker."